Document ID: 32012D0450

РЕШЕНИЕ ЗА ИЗПЪЛНЕНИЕ НА КОМИСИЯТА
от 27 юли 2012 година
за изменение на Решение 2009/821/ЕО по отношение на списъка на граничните инспекционни пунктове
(нотифицирано под номер C(2012) 5187)
(текст от значение за ЕИП)
(2012/450/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 20, параграфи 1 и 3 от нея,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (2), и по-специално член 6, параграф 4, втора алинея, второто изречение от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (3), и по-специално член 6, параграф 2 от нея,
като има предвид, че:
(1)
С Решение 2009/821/ЕО на Комисията от 28 септември 2009 г. относно съставяне на списък на граничните инспекционни пунктове, определяне на някои правила относно инспекциите, извършвани от ветеринарните експерти на Комисията, и определяне на ветеринарните единици в TRACES (4) се установява списък на граничните инспекционни пунктове, одобрени в съответствие с директиви 91/496/ЕИО и 97/78/ЕО. Списъкът е включен в приложение I към посоченото решение.
(2)
След като бяха изпратени съответните съобщения от Чешката република, Германия, Испания, Италия, Португалия и Обединеното кралство, вписванията за граничните инспекционни пунктове в тези държави членки следва да бъдат изменени в списъка, посочен в приложение I към Решение 2009/821/ЕО.
(3)
След като от страна на контролните служби на Комисията и Хранителната и ветеринарна служба бяха проведени инспекции със задоволителни резултати, в списъка, посочен в приложение I към Решение 2009/821/ЕО, следва да бъдат добавени вписвания за нови гранични инспекционни пунктове на пристанището Jade-Weser-Port във Wilhelmshaven, Германия, на летище Riga, Латвия, и на летище Edinburgh, Обединеното кралство.
(4)
Освен това Италия съобщи, че трябва временно да бъде спряна работата на граничния инспекционен пункт на летище Milano-Linate и че временното спиране на граничния инспекционен пункт в Torino-Caselle трябва да бъде отменено. Списъкът на вписванията за посочената държава членка, включен в приложение I към Решение 2009/821/ЕО, следва да бъде съответно изменен.
(5)
В допълнение Латвия съобщи, че трябва временно да бъде спряна работата на граничния инспекционен пункт в Patarnieki и съответното вписване за тази държава членка в списъка, посочен в приложение I към Решение 2009/821/ЕО, следва да бъде съответно изменено.
(6)
Поради това Решение 2009/821/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2009/821/ЕО се изменя в съответствие с приложението към настоящото решение.
Член 2
Адресати на настоящото решение са държавите членки.
Съставено в Брюксел на 27 юли 2012 година.

Labels: 3
18
6